Il-presidenza tal-Kunsill u l-Parlament Ewropew illum qablu dwar qafas ġdid li jittratta s-self tal-banek li ma jistax jiġi rkuprat. Huma laħqu qbil politiku proviżorju dwar ir-rekwiżiti kapitali li japplikaw għall-banek b'self improduttiv (NPL) fil-karti bilanċjali tagħhom . Il-ftehim issa ser jiġi ppreżentat għall-approvazzjoni tal-ambaxxaturi għall-UE. Il-proposta, li għall-bidu tressqet mill-Kummissjoni f'Marzu 2018, għandha l-għan li toħloq qafas prudenzjali għall-banek biex jindirizzaw l-NPLs il-ġodda u b'hekk jonqos ir-riskju li jakkumulaw fil-futur. B'mod partikolari, hija tipprevedi rekwiżiti biex jitwarrbu biżżejjed riżorsi proprji meta s-self il-ġdid isir improduttiv u toħloq inċentivi adatti biex l-NPLs jiġu indirizzati fi stadju bikri. L-UE għamlet progress siewi fis-snin reċenti biex il-karti bilanċjali tal-banek isiru aktar sostenibbli u biex jitnaqqsu l-istokkijiet ta' self improduttiv eżistenti. Madankollu, s'issa kien nieqes qafas komprensiv biex tiġi prevenuta l-akkumulazzjoni ta' self bħal dan fil-futur. Dan qed nipprovduh illum bis-saħħa tal-qbil milħuq mal-Parlament Ewropew. Hartwig Löger, ministru għall-affarijiet ekonomiċi u finanzjarji tal-Awstrija, li bħalissa għandha l-presidenza tal-Kunsill. Self mill-bank jitqies bħala improduttiv meta jgħaddu aktar minn 90 jum mingħajr ma dak li jkun issellef (kumpanija jew persuna fiżika) ikun għamel, jew ikun probabbli li jagħmel, il-pagamenti jew ħallas l-interess maqbul. Meta l-klijenti ma jirrispettawx l-arranġamenti maqbula dwar il-ħlas lura, il-bank irid iwarrab aktar kapital u jassumi li s-self mhux ser jitħallas lura. Dan iżid ir-reżiljenza tal-bank għax-xokkijiet negattivi bil-faċilitazzjoni tal-kondiviżjoni tar-riskju privat, filwaqt li fl-istess ħin jonqos il-bżonn ta' intervent pubbliku. Barra minn hekk, l-indirizzar tal-NPLs futuri possibbli huwa essenzjali biex tissaħħaħ l-unjoni bankarja. Huwa jippreserva l-istabbiltà finanzjarja u jinkoraġġixxi s-self biex jinħolqu tkabbir u impjiegi fl-Unjoni. Fuq il-bażi ta' definizzjoni komuni ta' self improduttiv, ir-regoli l-ġodda proposti jdaħħlu "garanzija ta' kontinġenza prudenzjali" , jiġifieri kopertura komuni minima għat-telf għall-ammont ta' flus li l-banek jeħtieġ li jwarrbu biex ikopru t-telf imġarrab minn self futur li jsir improduttiv. F'każ li bank ma jirrispettax il-livell minimu applikabbli, japplika t-tnaqqis mill-fondi proprji tal-banek. Il-passi li jmiss Il-qbil issa ser jiġi ppreżentat għall-approvazzjoni tal-ambaxxaturi għall-UE. Il-Parlament u l-Kunsill imbagħad ser jintalbu jadottaw ir-regolament propost fl-ewwel qari. Test tal-kompromess finali dwar il-garanzija ta' kontinġenza għal self improduttiv Paġna web tal-Kummissjoni dwar self improduttiv